‏23 נובמבר 2017

**עובד נור: "חרף כל האתגרים- אנו בוחרים בכל יום מחדש- וביתר שאת- בחיים המשותפים"**

**\*\*\***

**מוא"ז הגלבוע זכתה לקבל מידי נשיא המדינה את "אות לתקווה ישראלית בחינוך לרשויות מקומיות"**

בטקס מכובד ומרגש בבית הנשיא, העניק אתמול (ד') נשיא המדינה, ראובן (רובי) ריבלין, את "אות הנשיא לתקווה ישראלית בחינוך"- למוא"ז הגלבוע! הפרס המכובד מוענק לרשויות המובילות בעשייתן למען ביסוס החינוך לשותפות בין המגזרים השונים בחברה הישראלית. יחד עם הגלבוע זכו בפרס הרשויות: טורען והעיר רמלה, כאשר מוא"ז הגלבוע, היא המועצה האזורית המעורבת היחידה הזוכה בפרס המכובד!

עבור מוא"ז הגלבוע מדובר באירוע מרגש במיוחד, המשקף תהליך ארוך בהובלתו ראש המועצה, עובד נור, במהלכו חרטה המועצה על דגלה את האמרה לפיה "החינוך הוא התשובה לכל השאלות". במקביל לכך, מתקיים בגלבוע מודל של חיים משותפים מוצלח המייצג כהלכה את הרקמה האנושית העדינה המחברת בין התושבים היהודים והערבים.

עובד נור אף נבחר לברך בשם הרשויות הזוכות, ולהודות בשם רבים על הענקת האות. נרגש אמר נור: "מי שעיניו וראשו אל העתיד, מבין כבר מזמן, כי איכות חיינו כאן, ביטחוננו ושגשוגנו כמדינה וכאזרחיה, תלוי בראש ובראשונה בהבנתנו כי נבחרנו ובחרנו לחיות כאן ביחד, כל בני אברהם- לנצח נצחים. יכולים אנו לבחור אם להתנכר ולחיות בבדידות האחד מהשני, או, להתקרב, להכיר, ולהשתבח האחד מהשני. ערבים ויהודים, דתיים וחילונים, מושבניקים, קיבוצניקים וישובים קהילתיים, ועוד עוד. למרות המציאות וחרף כל האתגרים- אנו בוחרים בכל יום מחדש- וביתר שאת- בחיים המשותפים".

מוא"ז הגלבוע זוכה בפרס לאחר שצלחה כמה שלבים, ובישרת האחרונה התמודדה עם עוד 10 רשויות על התואר הנכסף. "תקווה ישראלית בחינוך" מובלת ע"י בית הנשיא ובשותפות עם משרד החינוך "ופורום דב לאוטמן". למשלחת מקבלי הפרס הצטרפו הדמויות הפעילות בתחום החינוך בגלבוע, ובראשם יאיר ילובסקי, ראש מינהל החינוך, וסיון גולדמן מנהלת המרכזים הקהילתיים. יחד עמם התלוו 2 הסגנים של ראש המועצה: הישאם זועבי ודודי בונפיל, וכן, ענת מור, מנהלת אסטרטגיה וארגון במועצה.

במוא"ז הגלבוע התרגשו במיוחד מקבלת הפרס מידי נשיא המדינה הנוכחי, וזאת על רקע תחושת ההקצנה בחברה הישראלית, שאף הגיע השבוע לשיאים שלילים, בהתייחסות למוסד הנשיאות ולנשיא עצמו. בגלבוע רואים בראובן (רובי) ריבלין, כאישיות רמת דרג המציעה אלטרנטיבה מבורכת: שותפות של שונים!

עובד נור, התייחס לכך כשאמר: "בכל עת, מנסים גורמים פוליטיים כאלה ואחרים, לצערנו מכל הקשת הפוליטית- להשיג רווחים זמניים ומסוכנים, ע"י פילוג, סכסכנות והסתת אלה באלה. דווקא בשל כך, ודווקא בעת הזו, חשובה ומשמעותית בעינינו בחירתך- כבוד הנשיא, לקרוא ולהגדיר את פעילותנו לקרוב לבבות, הכרה אמיתית איש "את" רעהו, הכרה והוקרה במייחד ובמאחד, במעשה של מלאכת האריגה העיקשת של פעילות שוטפת של חיים משותפים- כ"תקווה הישראלית". שהרי המרקם החזק, המחזק והקסום מתבסס על שילוב השתי והערב. לא השתי והשתי..."

את דבריו סיים עובד נור בפניה ישירה לנשיא המדינה כשאמר: "בשמי, בשם ראשי הרשויות ובשם כל אזרחי ישראל - תודה לך כבוד הנשיא על שאתה - אתה; ראש וסמל למדינת ישראל, מנחיל לכל אזרחי המדינה כבוד גדול בארץ ובעולם".

במסגרת הבחינה המקדימה בדקו אנשי בית-הנשיא את המהלכים היזומים במועצה, כמן גם ההתנהלות שבשגרה, המעגנים את חיי השותפות במציאות היום-יומית, למען קהילה רב-תרבותית מלוכדת.

**מצ"ב תמונות לפרסום.**

**לפרטים נוספים: שי אלט, דובר המועצה: 058-6650088.**